CELEX: 32022R0357
Language: sk
Date: 2022-03-02 00:00:00
Title: Nariadenie Komisie (EÚ) 2022/357 z 2. marca 2022, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 1 a 8 (Text s významom pre EHP)

3.3.2022   
               
               
                  SK
               
               
                  Úradný vestník Európskej únie
               
               
                  L 68/1
               
            
         NARIADENIE KOMISIE (EÚ) 2022/357
         z 2. marca 2022,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 1 a 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné účtovné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Rada pre medzinárodné účtovné štandardy uverejnila 12. februára 2021 zmeny medzinárodného účtovného štandardu (IAS) 1 Prezentácia účtovnej závierky a štandardu IAS 8 Účtovné politiky, zmeny v účtovných odhadoch a chyby. Tieto zmeny objasňujú rozdiely medzi účtovnými politikami a účtovnými odhadmi s cieľom zabezpečiť ďalšie konzistentné uplatňovanie účtovných štandardov a porovnateľnosť účtovných závierok.
                  
               
                     (3)
                  
                  
                     Po konzultáciách s Európskou poradnou skupinou pre finančné výkazníctvo Komisia dospela k záveru, že zmeny štandardov IAS 1 a IAS 8 spĺňajú kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (4)
                  
                  
                     Nariadenie (ES) č. 1126/2008 by sa preto malo zodpovedajúcim spôsobom zmeniť.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Príloha k nariadeniu (ES) č. 1126/2008 sa mení takto:
            
                        a)
                     
                     
                        Medzinárodný účtovný štandard (IAS) 1 Prezentácia účtovnej závierky sa mení tak, ako sa stanovuje v prílohe k tomuto nariadeniu;
                     
                  
                        b)
                     
                     
                        štandard IAS 8 Účtovné politiky, zmeny v účtovných odhadoch a chyby sa mení tak, ako sa stanovuje v prílohe k tomuto nariadeniu.
                     
                  
         
            Článok 2
            Každá spoločnosť začne uplatňovať zmeny uvedené v článku 1 najneskôr od dátumu začiatku svojho prvého účtovného obdobia, ktoré sa začína 1. januára 2023 alebo neskôr.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
      
      
         
            PRÍLOHA
            Zmeny štandardu IAS 1
            
               Prezentácia účtovnej závierky
            
            Menia sa odseky 7, 10, 114, 117 a 122. Vkladajú sa odseky 117A až 117E a odsek 139V. Vypúšťajú sa odseky 118, 119 a 121.
            VYMEDZENIE POJMOV
            
                     
                        
                           7.
                        
                     
                     
                        
                           Ďalej uvedené pojmy sa v tomto štandarde používajú v týchto významoch:
                        
                        
                           
                              Účtovné politiky sú vymedzené v odseku 5 štandardu IAS 8 Účtovné politiky, zmeny v účtovných odhadoch a chyby a tento pojem sa používa v tomto štandarde s rovnakým významom.
                        
                        ...
                     
                  Účtovná závierka
            ...
            
               Účtovná závierka v úplnej štruktúre
            
            
                     
                        
                           10.
                        
                     
                     
                        
                           Účtovná závierka v úplnej štruktúre obsahuje:
                        
                        
                           ...
                        
                        
                                    
                                       e)
                                    
                                 
                                 
                                    
                                       poznámky obsahujúce významné informácie o účtovnej politike a ďalšie vysvetľujúce informácie;
                                    
                                 
                              
                           ...
                        
                     
                  Štruktúra a obsah
            ...
            
               Poznámky
            
            
               Štruktúra
            
            ...
            
                     
                        114.
                     
                     
                        Medzi príklady systematického usporiadania alebo zoskupovania poznámok patrí:
                        ...
                        
                                    c)
                                 
                                 
                                    dodržiavanie poradia položiek vo výkaze/výkazoch ziskov alebo strát a ostatných súčastí komplexného výsledku a výkaze o finančnej situácii, ako napríklad:
                                    ...
                                    
                                                ii)
                                             
                                             
                                                významné informácie o účtovnej politike (pozri odsek 117);
                                             
                                          ...
                                 
                              
                  
               Zverejňovanie informácií o účtovnej politike
            
            
                     
                        
                           117.
                        
                     
                     
                        
                           Účtovná jednotka zverejňuje významné informácie o účtovnej politike (pozri odsek 7). Informácie o účtovnej politike sú významné, ak pri posudzovaní spolu s ostatnými informáciami zahrnutými do účtovnej závierky účtovnej jednotky možno odôvodnene očakávať, že ovplyvnia rozhodnutia, ktoré na základe tejto účtovnej závierky prijímajú primárni používatelia riadnej účtovnej závierky.
                        
                     
                  
                     
                        117A
                     
                     
                        Informácie o účtovnej politike, ktoré sa týkajú nevýznamných transakcií, iných udalostí alebo podmienok, sú nevýznamné a nemusia sa zverejňovať. Informácie o účtovnej politike však môžu byť významné z dôvodu povahy súvisiacich transakcií, iných udalostí alebo podmienok, aj keď sú dané sumy nevýznamné. Nie všetky informácie o účtovnej politike týkajúce sa významných transakcií, iných udalostí alebo podmienok sú však samy osebe významné.
                     
                  
                     
                        117B
                     
                     
                        Očakáva sa, že informácie o účtovnej politike budú významné, ak by ich používatelia účtovnej závierky účtovnej jednotky potrebovali na to, aby porozumeli iným významným informáciám uvedeným v účtovnej závierke. Účtovná jednotka napríklad pravdepodobne považuje informácie o účtovnej politike za významné pre svoju účtovnú závierku, ak sa tieto informácie týkajú významných transakcií, iných udalostí alebo podmienok a:
                        
                                    a)
                                 
                                 
                                    účtovná jednotka zmenila svoju účtovnú politiku počas obdobia vykazovania a táto zmena viedla k významnej zmene informácií v účtovnej závierke;
                                 
                              
                                    b)
                                 
                                 
                                    účtovná jednotka si zvolila účtovnú politiku z jednej alebo viacerých možností, ktoré povoľujú štandardy IFRS – takáto situácia by mohla vzniknúť, ak sa účtovná jednotka rozhodla oceniť investičný nehnuteľný majetok v historickej obstarávacej cene, a nie v reálnej hodnote;
                                 
                              
                                    c)
                                 
                                 
                                    účtovná politika bola vypracovaná v súlade so štandardom IAS 8 v prípade, že neexistuje IFRS vzťahujúci sa na konkrétnu politiku;
                                 
                              
                                    d)
                                 
                                 
                                    účtovná politika sa týka oblasti, v ktorej sa od účtovnej jednotky vyžaduje, aby pri uplatňovaní účtovnej politiky urobila významné úsudky alebo predpoklady, a účtovná jednotka zverejňuje tieto úsudky alebo predpoklady v súlade s odsekmi 122 a 125; alebo
                                 
                              
                                    e)
                                 
                                 
                                    účtovanie, ktoré sa pri nich vyžaduje, je zložité a používatelia účtovnej závierky účtovnej jednotky by inak neporozumeli týmto významným transakciám, iným udalostiam alebo podmienkam – takáto situácia by mohla vzniknúť, ak účtovná jednotka uplatňuje na triedu významných transakcií viac než jeden štandard IFRS.
                                 
                              
                  
                     
                        117C
                     
                     
                        Informácie o účtovnej politike, ktoré sa zameriavajú na spôsob, akým účtovná jednotka uplatnila požiadavky štandardov IFRS na svoje vlastné okolnosti, poskytujú informácie špecifické pre účtovnú jednotku, ktoré sú pre používateľov účtovnej závierky užitočnejšie než štandardizované informácie alebo informácie, ktoré len kopírujú alebo sumarizujú požiadavky štandardov IFRS.
                     
                  
                     
                        117D
                     
                     
                        Ak účtovná jednotka zverejňuje nevýznamné informácie o účtovnej politike, takýmito informáciami sa nesmú zastierať významné informácie o účtovnej politike.
                     
                  
                     
                        117E
                     
                     
                        Ak účtovná jednotka dospeje k záveru, že informácie o účtovnej politike sú nevýznamné, nemá to vplyv na súvisiace požiadavky na zverejňovanie stanovené v iných štandardoch IFRS.
                     
                  
                     
                        118.
                     
                     
                        [Vypúšťa sa]
                     
                  
                     
                        119.
                     
                     
                        [Vypúšťa sa]
                     
                  
                     
                        120.
                     
                     
                        [Vypúšťa sa]
                     
                  
                     
                        121.
                     
                     
                        [Vypúšťa sa]
                     
                  
                     
                        
                           122.
                        
                     
                     
                        
                           Účtovná jednotka popri významných informáciách o účtovnej politike alebo iných poznámkach zverejňuje okrem úsudkov zahŕňajúcich odhady (pozri odsek 125) aj ďalšie úsudky, ku ktorým sa manažment dopracoval pri uplatňovaní účtovných politík účtovnej jednotky a ktoré majú najvýznamnejší vplyv na sumy vykázané v účtovnej závierke.
                        
                        ...
                     
                  Prechodné ustanovenia a dátum nadobudnutia účinnosti
            ...
            
                     
                        139V
                     
                     
                        Dokumentom Zverejňovanie účtovných politík vydaným vo februári 2021 sa zmenili odseky 7, 10, 114, 117 a 122, doplnili sa odseky 117A až 117E a vypustili sa odseky 118, 119 a 121. Takisto sa ním zmenilo praktické usmernenie 2 o IFRS Posudzovanie významnosti. Účtovná jednotka uplatňuje zmeny štandardu IAS 1 na ročné obdobia vykazovania, ktoré sa začínajú 1. januára 2023 alebo neskôr. Skoršie uplatňovanie je povolené. Ak účtovná jednotka uplatní uvedené zmeny na skoršie obdobie, túto skutočnosť zverejní.
                     
                  
               Zmeny iných štandardov IFRS a publikácií
            
            
               Zmeny štandardu IFRS 7 Finančné nástroje: zverejňovanie
               
            
            Menia sa odseky 21 a B5. Dopĺňa sa odsek 44II.
            Významnosť finančných nástrojov pre finančnú pozíciu a výkonnosť
            ...
            
               Ostatné zverejnenia
            
            
               Účtovná politika
            
            
                     
                        21.
                     
                     
                        V súlade s odsekom 117 štandardu IAS 1 Prezentácia účtovnej závierky (v znení revízie z roku 2007) účtovná jednotka zverejňuje významné informácie o účtovnej politike. Očakáva sa, že informácie o oceňovacom základe (alebo základoch) pre finančné nástroje použité pri zostavovaní účtovnej závierky budú významnými informáciami o účtovnej politike.
                        ...
                     
                  Dátum nadobudnutia účinnosti a prechodné ustanovenia
            ...
            
                     
                        44II
                     
                     
                        Dokumentom Zverejňovanie účtovných politík, ktorým sa mení štandard IAS 1 a praktické usmernenie 2 o IFRS Posudzovanie významnosti a ktorý bol vydaný vo februári 2021, sa zmenili odseky 21 a B5. Účtovná jednotka uplatňuje túto zmenu na ročné obdobia vykazovania začínajúce sa 1. januára 2023 alebo neskôr. Skoršie uplatňovanie je povolené. Ak účtovná jednotka uplatňuje túto zmenu na skoršie obdobie, túto skutočnosť zverejní.
                        …
                     
                  
               
                  Dodatok B
                  Návod na uplatňovanie
                  ...
                  Triedy finančných nástrojov a úroveň zverejňovania (odsek 6)
                  ...
                  
                     Ostatné zverejnenia – účtovná politika (odsek 21)
                  
                  
                           
                              B5
                           
                           
                              V odseku 21 sa vyžaduje zverejňovanie významných informácií o účtovnej politike, od ktorých sa očakáva, že budú zahŕňať informácie o oceňovacom základe (alebo základoch) pre finančné nástroje použité pri zostavovaní účtovnej závierky. V prípade finančných nástrojov takéto zverejnenie môže zahŕňať:
                              ...
                              V odseku 122 štandardu IAS 1 (v znení revízie z roku 2007) sa takisto vyžaduje, aby účtovné jednotky popri významných informáciách o účtovnej politike alebo iných poznámkach zverejnili okrem úsudkov, ktoré zahŕňajú odhady, aj ďalšie úsudky, ku ktorým sa manažment dopracoval pri uplatňovaní účtovných politík účtovnej jednotky a ktoré majú najvýznamnejší vplyv na sumy vykázané v účtovnej závierke.
                           
                        
            
            
               Zmeny štandardu IAS 26 Účtovanie a vykazovanie penzijných programov
               
            
            Mení sa odsek 34 a dopĺňa sa odsek 38.
            Všetky programy
            
               Zverejňovanie
            
            
                     
                        
                           34.
                        
                     
                     
                        
                           Účtovná závierka penzijného programu, či už so stanovenými požitkami alebo so stanovenými príspevkami, musí takisto obsahovať:
                        
                        
                           ...
                        
                        
                                    
                                       b)
                                    
                                 
                                 
                                    
                                       významné informácie o účtovnej politike a
                                    
                                 
                              
                           ...
                        
                     
                  Dátum účinnosti
            ...
            
                     
                        38.
                     
                     
                        Dokumentom Zverejňovanie účtovných politík, ktorým sa mení štandard IAS 1 Prezentácia účtovnej závierky a praktické usmernenie 2 o IFRS Posudzovanie významnosti a ktorý bol vydaný vo februári 2021, sa zmenil odsek 34 Účtovná jednotka uplatňuje túto zmenu na ročné obdobia vykazovania začínajúce sa 1. januára 2023 alebo neskôr. Skoršie uplatňovanie je povolené. Ak účtovná jednotka uplatňuje túto zmenu na skoršie obdobie, túto skutočnosť zverejní.
                     
                  
               Zmeny štandardu IAS 34 Finančné vykazovanie v priebehu účtovného roka
               
            
            Mení sa odsek 5 a dopĺňa sa odsek 60.
            Obsah finančného výkazu v priebehu účtovného roka
            
                     
                        5.
                     
                     
                        Štandard IAS 1 vymedzuje účtovnú závierku v úplnej štruktúre, ktorá obsahuje tieto súčasti:
                        ...
                        
                                    e)
                                 
                                 
                                    poznámky obsahujúce významné informácie o účtovnej politike a ďalšie vysvetľujúce informácie;
                                 
                              ...
                     
                  Dátum účinnosti
            ...
            
                     
                        60.
                     
                     
                        Dokumentom Zverejňovanie účtovných politík, ktorým sa mení štandard IAS 1 a praktické usmernenie 2 o IFRS Posudzovanie významnosti a ktorý bol vydaný vo februári 2021, sa zmenil odsek 5 Účtovná jednotka uplatňuje túto zmenu na ročné obdobia vykazovania začínajúce sa 1. januára 2023 alebo neskôr. Skoršie uplatňovanie je povolené. Ak účtovná jednotka uplatňuje túto zmenu na skoršie obdobie, túto skutočnosť zverejní.
                     
                  
               Zmeny štandardu IAS 8
            
            
               
                  Účtovné politiky, zmeny v účtovných odhadoch a chyby
               
            
            Menia sa odseky 5, 32, 34, 38 a 48 a nadpis nad odsekom 32. Dopĺňajú sa odseky 32A až 32B, 34A a 54I a nadpisy nad odsekmi 34 a 36. Nadpis nad odsekom 39 sa mení tak, aby bol podnadpisom nadpisu, ktorý sa dopĺňa nad odsek 34.
            Vymedzenie pojmov
            
                     
                        
                           5.
                        
                     
                     
                        
                           Ďalej uvedené pojmy sa v tomto štandarde používajú v týchto významoch:
                        
                        
                           ...
                        
                        
                           
                              Účtovné odhady sú peňažné sumy v účtovnej závierke, ktoré sú predmetom neistoty pri oceňovaní.
                        
                        ...
                     
                  Účtovné odhady
            
                     
                        32.
                     
                     
                        Účtovná politika si môže vyžadovať, aby sa položky v účtovnej závierke oceňovali spôsobom, ktorý zahŕňa neistotu pri oceňovaní – to znamená, že účtovná politika si môže vyžadovať, aby sa takéto položky oceňovali v peňažných sumách, ktoré sa nedajú pozorovať priamo, a namiesto toho sa musia odhadnúť. V takom prípade účtovná jednotka vypracuje na dosiahnutie cieľa stanoveného v účtovnej politike účtovný odhad. Vypracovanie účtovných odhadov zahŕňa použitie úsudkov alebo predpokladov založených na najnovších dostupných a spoľahlivých informáciách. Medzi príklady účtovných odhadov patria:
                        
                                    a)
                                 
                                 
                                    opravná položka na stratu pre očakávané úverové straty, pričom sa uplatňuje štandard IFRS 9 Finančné nástroje;
                                 
                              
                                    b)
                                 
                                 
                                    čistá realizovateľná hodnota položky zásob, pričom sa uplatňuje štandard IAS 2 Zásoby;
                                 
                              
                                    c)
                                 
                                 
                                    reálna hodnota aktíva alebo záväzku, pričom sa uplatňuje štandard IFRS 13 Oceňovanie reálnou hodnotou;
                                 
                              
                                    d)
                                 
                                 
                                    náklady na odpisovanie položky nehnuteľností, strojov a zariadení, pričom sa uplatňuje štandard IAS 16, a
                                 
                              
                                    e)
                                 
                                 
                                    rezerva na záväzky týkajúce sa záruk, pričom sa uplatňuje štandard IAS 37 Rezervy, podmienené záväzky a podmienené aktíva.
                                 
                              
                  
                     
                        32A
                     
                     
                        Účtovná jednotka používa na vypracovanie účtovného odhadu techniky oceňovania a vstupy. Techniky oceňovania zahŕňajú techniky odhadovania (napríklad techniky používané na oceňovanie opravnej položky na stratu pri očakávaných úverových stratách pri uplatňovaní štandardu IFRS 9) a techniky oceňovania (napríklad techniky používané na oceňovanie aktíva alebo záväzku reálnou hodnotou pri uplatňovaní štandardu IFRS 13).
                     
                  
                     
                        32B
                     
                     
                        Pojem „odhad“ v štandardoch IFRS niekedy odkazuje na odhad, ktorý nie je účtovným odhadom, ako je vymedzený v tomto štandarde. Niekedy ide napríklad o vstup, ktorý sa používa pri vypracúvaní účtovných odhadov.
                        ...
                     
                  
               Zmeny v účtovných odhadoch
            
            
                     
                        34.
                     
                     
                        Účtovná jednotka možno bude potrebovať účtovný odhad zmeniť, ak dôjde k zmenám okolností, z ktorých účtovný odhad vychádzal, alebo v dôsledku nových informácií, nového vývoja alebo nadobudnutia ďalších skúseností. Zmena účtovného odhadu sa vzhľadom na svoju podstatu nevzťahuje na predchádzajúce obdobia a nepredstavuje opravu chyby.
                     
                  
                     
                        34A
                     
                     
                        Účinky zmeny vstupu alebo zmeny techniky oceňovania na účtovný odhad sú zmeny v účtovných odhadoch za predpokladu, že nie sú výsledkom opravy chýb za predchádzajúce obdobie.
                        ...
                     
                  
               Uplatňovanie zmien v účtovných odhadoch
            
            ...
            
                     
                        38.
                     
                     
                        Prospektívne vykazovanie účinku zmeny v účtovnom odhade znamená, že sa daná zmena uplatňuje na transakcie, iné udalosti a podmienky počnúc dátumom tejto zmeny v odhade. Zmena v účtovnom odhade môže ovplyvniť iba výsledok hospodárenia za bežné obdobie, alebo výsledok hospodárenia za bežné aj za budúce obdobia. Napríklad zmena opravnej položky na stratu pri očakávaných úverových stratách ovplyvňuje len zisk alebo stratu za bežné obdobie, a preto sa vykazuje v bežnom období. Zmena predpokladanej doby životnosti alebo predpokladaného režimu spotreby budúcich ekonomických úžitkov z odpisovateľného majetku však ovplyvňuje odpisové náklady v bežnom aj v každom budúcom období počas zostávajúcej doby životnosti majetku. V oboch prípadoch sa vplyv zmeny súvisiaci s bežným obdobím vykazuje ako výnos alebo náklad v bežnom období. Prípadný vplyv na budúce obdobia sa vykáže ako výnos alebo náklad v týchto budúcich obdobiach.
                     
                  
               Zverejnenie
            
            ...
            Chyby
            ...
            
                     
                        48.
                     
                     
                        Treba rozlišovať medzi opravami chýb a zmenami v účtovných odhadoch. Účtovné odhady sú v svojej podstate približné hodnoty, ktoré si môžu vyžadovať zmenu, keď sa objavia dodatočné informácie. Napríklad zisk alebo strata vykázaná na základe skutočnosti, ktorej výsledok je podmienený, sa nepovažuje za opravu chyby.
                        ...
                     
                  Dátum nadobudnutia účinnosti a prechodné ustanovenia
            ...
            
                     
                        54I
                     
                     
                        Dokumentom Vymedzenie účtovných odhadov vydaným vo februári 2021 sa zmenili odseky 5, 32, 34, 38 a 48 a doplnili odseky 32A, 32B a 34A. Účtovná jednotka uplatňuje tieto zmeny na ročné obdobia vykazovania začínajúce sa 1. januára 2023 alebo neskôr. Skoršie uplatňovanie je povolené. Účtovná jednotka uplatňuje tieto zmeny na tie zmeny v účtovných odhadoch a zmeny v účtovných politikách, ku ktorým dôjde na začiatku alebo po začiatku prvého ročného obdobia vykazovania, v ktorom uplatňuje zmeny.